ກະຊວງສຶກສາທິການ ແລະກິລາ (ສສກ) ຈັດກອງປະຊຸມສະຫຼຸບ ແລະທົບທວນຄືນການເຄື່ອນໄຫວວຽກງານຂອງສະພາອາຊີວະສຶກສາ ແລະພັດທະນາຊີມືແຮງງານແຫ່ງຊາດ ເພື່ອເປັນການສະຫຼຸບສັງລວມຂໍ້ສະດວກ, ຂໍ້ຄົງຄ້າງ ແລະບົດຮຽນທີ່ຖອດຖອນໄດ້ພ້ອມທັງປັບປຸງໂຄງປະກອບບຸຄະລາກອນ, ພາລະບົດບາດ ແລະໜ້າທີ່ຂອງສະພາລວມທັງນິຕິກຳທີ່ກ່ຽວຂ້ອງກັບຫ້ອງການປະຈຳ ແລະໜ່ວຍງານກຸ່ມອາຊີບໃຫ້ສອດຄ່ອງກັບສະພາບການໃນໄລຍະໃໝ່ສາມາດເປັນອົງການໃຫ້ຄຳປຶກສາ, ອົງການປະສານງານໃນຂົງເຂດການຮ່ວມມືພາກລັດ-ເອກະຊົນໃຫ້ນັບມື້ນັບຂະຫຍາຍຕົວທັງດ້ານປະລິມານ ແລະຄຸນະພາບ.
ກອງປະຊຸມສະໄໝສາມັນຄັ້ງທີ 7 ຂອງສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານແຫ່ງຊາດ ໄດ້ມີຂຶ້ນເມື່ອວັນທີ 29 ມີນາຜ່ານມາທີ່ໂຮງແຮມລ້ານຊ້າງນະຄອນຫຼວງວຽງຈັນ, ໂດຍພາຍໃຕ້ການເປັນປະທານຂອງທ່ານນາງ ແສງເດືອນຫຼ້າຈັນທະບູນລັດຖະມົນຕີກະຊວງສຶກສາທິການ ແລະກິລາ ທັງເປັນປະທານສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານແຫ່ງຊາດ, ທ່ານອຸເດດສຸວັນນະວົງປະທານສະພາການຄ້າ ແລະອຸດສາຫະກຳແຫ່ງຊາດ ແລະທ່ານບຸນຄົງຫຼ້າສຸກັນຮອງລັດຖະມົນຕີກະຊວງແຮງງານ ແລະສະຫວັດດີການສັງຄົມ, ມີບັນດາຮອງລັດຖະມົນຕີຈາກກະຊວງທີ່ກ່ຽວຂ້ອງ, ຫົວໜ້າກົມ-ຮອງກົມ, ຫົວໜ້າຫ້ອງການ, ຫົວໜ້າພະແນກ, ສະຖາບັນ ແລະສູນພາຍໃນກະຊວງສຶກສາທິການ ແລະກິລາ ແລະກະຊວງອ້ອມຂ້າງຕະຫຼອດຮອດສະມາຊິກສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານແຫ່ງຊາດ, ແຂກທີ່ຖືກເຊີນເຂົ້າຮ່ວມ.
ໂອກາດດັ່ງກ່າວ, ທ່ານນາງ ແສງເດືອນຫຼ້າຈັນທະບູນ ໄດ້ກ່າວວ່າ: ກອງປະຊຸມສະໄໝສາມັນຄັ້ງທີ 7 ຂອງສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານແຫ່ງຊາດ ແມ່ນເປັນກອງປະຊຸມທີ່ມີຄວາມໝາຍຄວາມສຳຄັນຫຼາຍ ເພາະຜູ້ເຂົ້າຮ່ວມຈະໄດ້ຮັບຟັງການລາຍງານບົດສະຫຼຸບການເຄື່ອນໄຫວວຽກງານຂອງສະພາທີ່ປຶກສາອາຊີວະສຶກສາແຫ່ງຊາດປີ 2011-2016 ໂດຍສັງເຂບ ແລະທິດທາງແຜນການປີ 2016-2017, ການຈັດຕັ້ງປະຕິບັດການຮຽນ-ການສອນແບບຄວບຄູ່ໃນໄລຍະຜ່ານມາ; ສະໜີແນວຄວາມຄິດກ່ຽວກັບການປັບປຸງຮ່າງດຳລັດວ່າດ້ວຍການແຕ່ງຕັ້ງສະມາຊິກສະພາ, ພາລະບົດບາດ, ໜ້າທີ່ ແລະຂອບສິດຂອງສະພາ ເພື່ອສ້າງຂໍ້ຕົກລົງຂອງປະທານສະພາຫ້ອງການປະຈຳສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານແຫ່ງຊາດວ່າດ້ວຍການຈັດຕັ້ງ ແລະການເຄື່ອນໄຫວຂອງສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານແຫ່ງຊາດ ແນໃສ່ສ້າງຄວາມເຂັ້ມແຂງແກ່ສະພາໃຫ້ສາມາດເຄື່ອນໄວຢ່າງມີປະສິດທິພາບສູງກວ່າເກົ່າ. ນອກຈາກນັ້ນ, ຜູ້ເຂົ້າຮ່ວມຍັງໄດ້ຄົ້ນຄວ້າ, ແລກປ່ຽນຄວາມຄິດ, ປຶກສາຫາລືຫາວິທີທາງແກ້ໄຂບັນຫາຕ່າງໆທີ່ກ່ຽວຂ້ອງກັບວຽກງານອາຊີວະສຶກສາ ແລະອົບຮົມວິຊາຊີບກໍ່ຄືການສ້າງແລະພັດທະນາສີມືແຮງງານພາຍໃນປະເທດ.
ພ້ອມດຽວກັນນັ້ນ, ທ່ານລັດຖະມົນຕີກະຊວງສຶກສາທິການແລະກິລາຍັງໄດ້ເນັ້ນໜັກໃຫ້ຜູ້ເຂົ້າຮ່ວມຈົ່ງສຸມຈິດສຸມໃຈພ້ອມກັນປະກອບຄຳຄິດເຫັນໃສ່ແຕ່ລະບັນຫາຢ່າງມີຄວາມຮັບຜິດຊອບສູງເພື່ອເຮັດໃຫ້ບັນຫາທີ່ນຳມາສະເໜີໃນກອງປະຊຸມຄັ້ງນີ້ມີເນື້ອໃນຄົບຖ້ວນສົມບູນ, ມີຄວາມເປັນເອກະພາບສາມາດສັງລວມເປັນແນວຄວາມຄິດຊີ້ນຳໃນການຈັດຕັ້ງປະຕິບັດໃນຕໍ່ໜ້າຢ່າງມີໝາກຜົນ. ທັງນີ້, ກໍ່ເພື່ອເຮັດໃຫ້ການຮ່ວມມືພາກລັດແລະເອກະຊົນໃນຂົງເຂດຂອງວຽກງານໃຫ້ໄປສູ່ຄຸນະພາບໃໝ່ແລະສາມາດປະກອບສ່ວນເຂົ້າໃນການຈັດຕັ້ງປະຕິບັດແຜນຍຸດທະສາດພັດທະນາເສດຖະກິດ-ສັງຄົມຄັ້ງທີ 8 ເວົ້າລວມ, ເວົ້າສະເພາະແມ່ນການຈັດຕັ້ງປະຕິບັດແຜນຍຸດທະສາດພັດທະນາອາຊີວະສຶກສາແລະພັດທະນາສີມືແຮງງານ 2016-2020 ໃຫ້ປາກົດຜົນເປັນຈິງເທື່ອລະກ້າວ.
ຂະນະດຽວກັນນັ້ນ, ທ່ານບຸນຍໍ ເພັດສະໝອນຫົວໜ້າຫ້ອງການປະຈຳສະພາທີ່ປຶກສາອາຊີວະສກສາ ແລະພັດທະນາສີມືແຮງງານແຫ່ງຊາດກະຊວງສຶກສາທິການ ແລະກິລາໄດ້ຜ່ານບົດສະຫຼຸບການເຄື່ອນໄຫວວຽກງານຂອງສະພາທີ່ປຶກສາອາຊີວະສຶກສາແຫ່ງຊາດປີ 2011-2016 ໃຫ້ຊາບວ່າ: ຜົນສຳເລັດການເຄື່ອນໄຫວວຽກງານແມ່ນໄດ້ປະຕິບັດພາລະບົດບາດ ແລະໜ້າທີ່ຂອງຕົນ ເປັນຕົ້ນແມ່ນ ໄດ້ສຳເລັດການຄົ້ນຄວ້າຄວາມອາດສາມາດໃນການສ້າງຕັ້ງສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານຂັ້ນແຂວງ; ປັບປຸງພາລະບົດບາດ ແລະຂະຫຍາຍໜ່ວຍງານກຸ່ມອາຊີບທັງໝົດ 12 ກຸ່ມ ແລະ ໄດ້ຊີ້ນຳໃນການກະກຽມການສ້າງຕັ້ງໜ່ວຍງານກຸ່ມອາຊີບກະສິກຳ ແລະກຸ່ມອາຊີບສະໜອງນໍ້າ; ສ້າງຄວາມເຂັ້ມແຂງໃຫ້ແກ່ຫ້ອງການປະຈຳສະພາທີ່ປຶກສາອາຊີວະສຶກສາ ແລະພັດທະນາສີມືແຮງງານແຫ່ງຊາດ ໂດຍສະເພາະແມ່ນການຈັດເຝິກອົບຮົມດ້ານວິຊາການໃຫ້ແກ່ພະນັກງານຂອງຫ້ອງການ; ຊີ້ນຳໜ່ວຍງານວິຊາການຮັບຮອງມາດຕະຖານສີມືແຮງງານໃນ 7 ອາຊີບລວມມີ 23 ສາຂາອາຊີບຍ່ອຍ; ຊີ້ນຳການປະສານງານລະຫວ່າງສະຖານອາຊີວະສຶກສາແລະສະຖານປະກອບການ ສ້າງມາດຕະຖານສະມັດຕະພາບໃນ 4 ອາຊີບລວມມີ 17 ສາຂາອາຊີບ; ໃຫ້ຄຳປຶກສາໃນການສ້າງນິຕິກຳກ່ຽວກັບວຽກງານອາຊີວະສຶກສາແລະພັດທະນາສີມືແຮງງານເປັນຕົ້ນແມ່ນກົດໝາຍວ່າດ້ວຍອາຊີວະສຶກສາສະບັບປີ 2014, ກົດໝາຍວ່າດ້ວຍແຮງງານສະບັບປັບປຸງປີ 2014 ແລະໄດ້ຮ່ວມມືກັບຄູ່ຮ່ວມພັດທະນາໃນການເຜີຍແຜ່ບັນດານິຕິກຳກ່ຽວກັບວຽກງານພັດທະນາອາຊີວະສຶກສາແລະພັດທະນາສີມືແຮງງານ.
ສ່ວນທິດທາງແຜນການໃນຕໍ່ໜ້າປີ 2017 ແມ່ນຈະໄດ້ສືບຕໍ່ໃຫ້ຄຳປຶກສາແລະປະກອບຄຳເຫັນຕໍ່ການສ້າງ, ປັບປຸງນິຕິກຳແລະລະບຽບການຕ່າງໆໃນການຄຸ້ມຄອງມະຫາພາກກ່ຽວກັບການພັດທະນາອາຊີວະສຶກສາແລະພັດທະນາສີມືແຮງງານ; ໃຫ້ຄຳປຶກສາແລະປະກອບຄໍາເຫັນໃນການຊຸກຍູ້ແລະສົ່ງເສີມການເຝິກອົບຮົມແບບຄວບຄູ່ລະຫວ່າງສະຖານອາຊີວະສຶກສາ, ສະຖານພັດທະນາສີມືແຮງງານແລະສະຖານປະກອບການກໍ່ຄືໂຮງຈັກ-ໂຮງງານແນໃສ່ສ້າງກຳລັງແຮງງານໃຫ້ສອດຄ່ອງກັບຄວາມຕ້ອງການຂອງຕະຫຼາດແຮງງານແລະເຊື່ອມໂຍງເຂົ້າກັບພາກພື້ນແລະສາກົນເທື່ອລະກ້າວ; ໃຫ້ຄຳປຶກສາແລະປະກອບຄຳເຫັນຕໍ່ການຄົ້ນຄວ້າວິໄຈອາຊີວະສຶກສາແລະອົບຮົມວິຊາຊີບໂດຍເລັ່ງໃສ່ປັບປຸງຄຸນະພາບແລະຄວາມສອດຄ່ອງຂອງການກໍ່ສ້າງກຳລັງແຮງງານແລະໃຫ້ຄຳປຶກສາ, ປະກອບຄຳເຫັນຕໍ່ໍການຕິດຕາມ, ກວດກາແລະປະເມີນຜົນການຈັດຕັ້ງປະຕິບັດແຜນງານ, ແຜນການແລະໂຄງການຕ່າງໆທີ່ກຳນົດໄວ້ໃນແຜນຍຸດທະສາດການພັດທະນາອາຊີວະສຶກສາແລະພັດທະນາສີມືແຮງງານແຕ່ລະໄລຍະ.
ໂດຍ: ສາວແກ້ວອຸດົມ